කවච්...කාලි ශක්තියොන් සේ
කවච් — කාලි ශක්තියොන් සේ (සිංහල: කවචය — අඳුරු බලවේගවලින්, සන්නාහය — අඳුරු බලවේගයන්ට එරෙහිව) හෙවත් පොදුවේ කවච් යනුවෙන් හැඳින්වෙන්නේ ඉන්දියාවේ කලර්ස් ටීවී නාළිකාව ඔස්සේ විකාශය වූ සීමිත සංත්‍රාසමය රූපවාහිනී කතාමාලාවකි. මෙම කතාමාලාව කලර්ස් ටීවී නාළිකාවේ අතිශය ජනප්‍රිය කතාමාලාවක් වූ නාගින් නැමැති කතාමාලාව විස්ථාපනය කරමින් විකාශය විය. මෙම කතාමාලාවේ ප්‍රධාන චරිත නිරූපණය කරනු ලබන්නේ මෝනා සිං, විවේක් දාහියා සහ සාරා ඛාන් යන නළු නිළි පිරිස විසිනි. 2016 ජූනි මස 11වන දින විකාශය ඇරඹි මෙම කතාමාලාවේ අවසන් කථාංගය 2016 නොවැම්බර් 20 දින විකාශය විය.

මෙම කතාමාලාව නිෂ්පාදනය කරන ලද්දේ ඒක්තා කපූර් සහ ශෝභා කපූර් යන නිෂ්පාදිකාවන් දෙපළ විසිනි. එය ඔවුන්ගේ බාලාජි ටෙලිෆිල්ම්ස් නිෂ්පාදන ආයතනයේ සන්නාමය යටතේ නිපදවූවකි. කවච් නම් වූ මෙම කතාමාලාව දළ වශයෙන් සාවිත්‍රි සහ සත්‍යවන් නැමැති කථාව පාදක කරගෙන තැනූවකැයි සැලකේ. කථාවාර එකකින් සමන්විත මෙහි කථාංග 47ක් අන්තර්ගත විය.

ශ්‍රී ලංකාව තුළ සිංහල බසින් හඬ කැවුණු මෙම කතාමාලාව 2017 ජනවාරි 14 දින සිට සිරස ටීවී නාළිකාව ඔස්සේ ප්‍රේමායුධ යන නාමයෙන් විකාශය ආරම්භ කරන ලදී. එය ශ්‍රී ලංකාව තුළ සෙනසුරාදා සහ ඉරිදා දිනවල ප.ව. 7.30ට විකාශය වීම සිදුවිය.

චරිත නිරූපණය

මෝනා සිං, පරිධි රාජ්බීර් බූන්දේලා ලෙස
විවේක් දාහියා, රාජ්බීර් බූන්දේලා ලෙස
මහේක් චාහල් සහ සාරා ඛාන්, මංජුලිකා ලෙස; දුෂ්ට භූතාත්මයකි.
අශ්විනි කල්සේකාර්, සෞදාමිණි ලෙස; මංජුලිකා‍ගේ මෑණියන් ය.
දීපාල් කමාත්, ධාරිණි බූන්දේලා ලෙස; රාජ්බීර්ගේ නැන්දණියයි.
ශිවා රන්දනි, රාජ්බීර්ගේ මාමා ලෙස
ප්‍රීති ගුප්තා සහ රේෂා කොන්කාර්, නටාෂා බූන්දේලා ලෙස
අරුණ් සිං රානා, වෛක්‍රාන්ත් බූන්දේලා ලෙස; රාජ්බීර්ගේ සොහොයුරායි.
අනුරාග් ෂර්මා, ශක්ති බූන්දේලා ලෙස
ආස්ථා අගර්වාල්, මින්ති ලෙස; පරිධිගේ මිතුරියයි.
නීනා චීමා, පරිධිගේ දාදි මිත්තණිය ලෙස
අව්දීප් සිධු, විශාල් ලෙස; ශ්‍රේයාගේ හිටපු විවාහ ගිවිසගත් තැනැත්තායි.
පර්වීන් කොවුර්, ශ්‍රේයාගේ නැන්දණිය ලෙස; විශාල්ගේ මවයි.
ලීනා ජුමානි, දායන් ලෙස
ගරිමා ජෛන්, නිෂා ලෙස; රාජ්බීර්ගේ හිටපු විවාහ ගිවිසගත් තැනැත්තිය. (මියගිය)
අර්ජුන් බිජ්ලානි, අර්හාන් ලෙස (බහිරවයෙකි)
ජ්‍යෝති ගෞබා, භව්‍යා ලෙස; දේවතාවියකි.
මල්හාර් පාණ්ඩ්‍යා, ආකාශ් මෙහ්රා ලෙස; වෛද්‍යවරයෙකි.
පවිත්‍රා පූනියා, රිතු ලෙස; කබීර්ගේ සොයුරියයි. රාජ්බීර්ගේ හිටපු විවාහ ගිවිසගත් තැනැත්තියයි.
මෙහුල් ව්‍යාස්, කබීර් ලෙස; ශ්‍රේයාගේ සැමියායි.
මෝහිත් ඒබ්‍රල්, ජොලී ලෙස
 ? ජාන්කි ජගත් බූන්දේලා ලෙස; ශක්තිගේ හදාගත් මවයි. රාජ්බීර්ගේ මවයි.
 ? ජගත් බූන්දේලා ලෙස, ශක්තිගේ හදාගත් පියායි.රාජ්බීර්ගේ පියායි.

සටහන්

මෙම කතාමාලාවේ මුල් කථාංග නවය තුළ මහේක් චාහල් විසින් මංජුලිකාගේ චරිතය නිරූපණය කළ අතර, සෙසු කථාංගවල එම චරිතය සාරා ඛාන් විසින් ප්‍රතිස්ථාපනය කරන ලදී. මෙහි නටාෂා‍ බූන්දේලාගේ චරිතය නිරූපණය කරන ප්‍රීති ගුප්තා විසින් මෙහි කථාංග 31ක චරිතය නිරූපණය සිදුකළා ය. අනතුරුව රේෂා කොන්කාර් විසින් එතැන් සිට එම චරිතය නිරූපණය කරන ලදී.

අන්තර්ජාතික විකාශය සහ හඬකැවුම

මෙම කතාමාලාව පාකිස්ථානය තුළ විකාශය ඇරඹියේ සති අන්තයේ දිනවල ප.ව. 9:10ට ය. (පාකිස්ථාන සම්මත වේලාව - PST) එය ෆිල්මේසියා නාළිකාව මගින් විකාශය කරන ලද්දේ කලර්ස් ටීවී නාළිකාව හා සමගාමීව ය. දෙමළ බසින් හඬ කවන ලද මෙම කතාමාලාව මායා මෝහිනී යන නාමයෙන් විකාශය වූයේ ස්ටාර් විජේ නාළිකාව ඔස්සේ ය. මලයාලම් බසින් කවචම් ලෙස නම් කෙරුණු මෙම කතාමාලාව ඒෂියානෙට් නාළිකාවෙන් විකාශය විය. එසේම තෙලිඟු බසින් හඬ කවන ලද මෙම කතාමාලාව කාපාඩේ කවචම් යන නාමයෙන් MAA TV නාළිකාවෙන් විකාශය විය. සිංහල බසින් හඬ කවා ප්‍රේමායුධ ලෙස නම් කෙරුණු මෙම කතාමාලාව සිරස ටීවී නාළිකාව ඔස්සේ සෙනසුරාදා සහ ඉරිදා දිනවල ප.ව. 7.30ට විකාශය ආරම්භ කරන ලද්දේ ජනවාරි 14 දින සිටයි.

මූලාශ්‍ර

2016 ඉන්දියානු රූපවාහිනී කතාමාලා ඇරඹීම්
ඉන්දියානු ෆැන්ටසි රූපවාහිනී කතාමාලා
ඉන්දියානු නාට්‍ය රූපවාහිනී කතාමාලා
කලර්ස් (රූපවාහිනී නාළිකාව) කතාමාලා
හින්දි-භාෂා රූපවාහිනී වැඩසටහන්කරණය
අධිස්වාභාවික රූපවාහිනී කතාමාලා
රූපවාහිනී කතාමාලා